ดาวโจนส์ปิดร่วงกว่า 200 จุด หลังสหรัฐฯเผยข้อมูลศก.อ่อนแอ
ดัชนีดาวโจนส์ตลาดหุ้นนิวยอร์กปิดปรับตัวลดลงเป็นวันที่ 3 ติดต่อกันเมื่อคืนนี้ (13 พ.ย.) หลังจากสหรัฐเปิดเผยข้อมูลเศรษฐกิจที่หน้าผิดหวัง
14 พ.ย. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปรับตัวลดลง 202.83 จุด หรือ 1.16% ปิด (13 พ.ย.) ที่ 17,245.24 จุด, ดัชนี S&amp;P 500 ลดลง 22.93 จุด หรือ 1.12% ปิดที่ 2,023.04 จุด และดัชนี Nasdaq ลดลง 77.20 จุด หรือ 1.54% ปิดที่ 4,927.88 จุด
ตลาดหุ้นสหรัฐปรับตัวลดลงหลังจากกระทรวงแรงงานสหรัฐเปิดเผยว่า ดัชนีราคาผู้ผลิต (PPI) ร่วงลง 0.4% ในเดือนต.ค. เมื่อเทียบรายเดือน ดัชนี PPI ดังกล่าวบ่งชี้ว่าอัตราเงินเฟ้อยังคงอยู่ในระดับต่ำ ท่ามกลางการร่วงลงของราคาน้ำมัน และดอลลาร์ที่แข็งค่าขึ้น ส่วนดัชนี PPI พื้นฐาน ซึ่งไม่รวมหมวดอาหารและพลังงาน ลดลง 0.3% ในเดือนต.ค. เมื่อเทียบรายเดือน นักวิเคราะห์คาดการณ์ก่อนหน้านี้ว่า ดัชนี PPI จะเพิ่มขึ้น 0.2% ในเดือนต.ค. ส่วนดัชนี PPI พื้นฐานจะเพิ่มขึ้น 0.1%
ขณะเดียวกันกระทรวงพาณิชย์สหรัฐเปิดเผยว่า ยอดค้าปลีกเพิ่มขึ้นเพียง 0.1% ในเดือนต.ค. เมื่อเทียบรายเดือน สู่ระดับ 4.473 แสนล้านดอลลาร์ ซึ่งบ่งชี้ว่าชาวสหรัฐยังคงมีท่าทีระมัดระวังต่อการใช้จ่าย นักวิเคราะห์คาดการณ์ก่อนหน้านี้ว่ายอดค้าปลีกจะเพิ่มขึ้น 0.3% ในเดือนต.ค. ผู้บริโภคใช้จ่ายมากขึ้นสำหรับเฟอร์นิเจอร์ และสินค้าเพื่อสุขภาพ แต่ลดการซื้อรถยนต์ หากไม่รวมยอดขายรถยนต์ และน้ำมัน ยอดค้าปลีกเพิ่มขึ้น 0.3% ในเดือนต.ค.
ด้านผลสำรวจของมหาวิทยาลัยมิชิแกนระบุว่า ดัชนีความเชื่อมั่นของผู้บริโภคสหรัฐปรับตัวขึ้นเป็นเดือนที่ 2 ในเดือนพ.ย. อยู่ที่ระดับ 93.1 โดยสูงกว่าระดับ 90.0 ของเดือนต.ค. ดัชนีความเชื่อมั่นเดือนพ.ย.อยู่สูงกว่าระดับ 91.5 ที่นักวิเคราะห์คาดการณ์ก่อนหน้านี้
หุ้นซิสโกลดลง 5.82% หลังบริษัทปรับลดคาดการณ์รายได้ลง โดยอ้างถึงการชะลอตัวลงของอัตราการขยายตัวของเศรษฐกิจโลกและการแข็งค่าของสกุลเงินดอลลาร์ ถึงแม้ว่าบริษัทจะมีผลประกอบการประจำไตรมาสที่สูงเกินคาดก็ตาม, หุ้นนอร์ดสตรอม ซึ่งเป็นห้างค้าปลีกรายใหญ่ของสหรัฐร่วงลง 14.98% หลังเปิดเผยผลประกอบการในไตรมาส 3 ที่น่าผิดหวัง ในขณะที่บริษัทได้ปรับลดคาดการณ์แนวโน้มรายได้สำหรับตลอดทั้งปีลง สำนักข่าวซินหัวรายงาน